সচিন রমেশ তেন্ডুলকরেরও আত্মবিশ্বাস তলানিতে ঠেকতে পারে? শুনলে কেউই তা বিশ্বাস করবেন না। কিন্তু সে রকমটাই ঘটেছিল। এবং তার সাক্ষী ছিলেন স্বয়ং সৌরভ গঙ্গোপাধ্যায়। তখন অবশ্য ভারতীয় ক্রিকেটে গ্রেগ চ্যাপেলের অনুপ্রবেশ ঘটে গিয়েছিল। এবং অজি কোচের সৌজন্যে মহারাজ দল থেকেই ছিটকে গিয়েছিলেন। দল থেকে ছিটকে যাওয়ার পরে আবারও মহারাজকীয় প্রত্যাবর্তন ঘটেছিল সৌরভের। দক্ষিণ আফ্রিকায় জাতীয় দলে আবার ফিরে এসেছিলেন সৌরভ। এ হেন সৌরভ ও সচিন বাংলাদেশের মাটিতে খেলতে গিয়েছেন ভারতের হয়ে। আর সেই সময়তেই সৌরভ অনুভব করেন আত্মবিশ্বাসহীনতায় ভুগতেও পারেন সচিনের মতো তারকাও।
কী হয়েছিল সেদিন? সৌরভ তখন ব্যাট করছেন ৫৫ রানে। আর সচিন পিচের মাঝপথে এসে ব্যাট ঠুকতে ঠুকতে সৌরভকে বলছেন, ‘‘তুমি তো রান পেলে দলে থেকে যাবে। কিন্তু আমি রান না-করলে তো দলে সুযোগই পাব না।’’
সচিনের মতো তারকাও তাহলে বিশ্বাসহীনতায় ভোগেন! মাস্টার ব্লাস্টারের এরকম অভিজ্ঞতার কথা একমাত্র জানেন সৌরভ। আর কেউ নন।